section_heading: Povijest
paragraph_text: Metloboj se također počeo razvijati od jednostavne igre na metlama, s igračima koji su si međusobno dodavali kožnatu loptu, balun, koju su pokušavali ubaciti u golove na suprotnim stranama terena. Uskoro su u igru dodani i preteče maljaca, mrvitelji. Uvođenje zlatne zvrčke u igru dogodilo se pod utjecajem drugog "sporta", lova na zvrkavice, male i brze magične ptice. Godine 1269. predsjednik vijeća čarobnjaka, Barberous Bragge, na jednoj metlobojskoj utakmici pustio je zvrkavice i ponudio 150 galeona (današnja protuvrijednost bila bi milijun galeona) igraču koji je ulovi. Kasnije je, u čast tog događaja, ekipa koja bi uhvatila zvrkavicu dobivala dodatnih 150 bodova. S vremenom su zvrkavice postale ugrožena vrsta pa je Bowman Wright izumio zlatnu zvrčku, koja je zamijenila zvrkavice. Taj je događaj obilježio rođenje današnjeg metloboja, koji se počeo razvijati tristo godina prije toga u močvari Queerditch.